b'\n_START_ARTICLE_\nSlika Doriana Graya\n_START_SECTION_\nVsebina\n_START_PARAGRAPH_\nHedonisti\xc4\x8dni lord Henry obi\xc5\xa1\xc4\x8de slikarja Basila, ob\xc4\x8dutljivo umetni\xc5\xa1ko du\xc5\xa1o. Basil takrat ravno ustvarja portret mladega in lepega Doriana Graya, ki je kot muza navdih njegove umetnosti. Henry z izjavami o tem, da je lepota edino, kar je vredno v \xc5\xbeivljenju, vpliva na Doriana, ki si za\xc5\xbeeli, da se ne bi nikoli postaral in da bi se namesto njega staral portret._NEWLINE_Pod Henryjevim vplivom se Dorian odlo\xc4\x8di u\xc5\xbeivati mladost in zaide tudi v delavsko \xc4\x8detrt. Na hitro se zaro\xc4\x8di z revno igralko Sybil, ki je tudi popolnoma zaljubljena vanj. Ko ji vloga Shakespearove Julije spodleti, jo razo\xc4\x8darani Dorian grobo zavrne, \xc4\x8de\xc5\xa1 da je bil le o\xc4\x8daran nad lepoto njene igre in da mu brez tega ne pomeni ni\xc4\x8desar. Sybil v obupu stori samomor, Dorian pa opazi, da se je na njegovem portretu pojavila poteza krutosti. Portret nemudoma skrije na podstre\xc5\xa1je._NEWLINE_V naslednjih 18 letih Dorian preizkusi vse sprevr\xc5\xbeenosti, opisane v moralno sporni francoski knjigi, ki mu jo jo podaril Henry. Njegova podoba na portretu skozi \xc4\x8das postaja \xc4\x8dedalje gr\xc5\xa1a, medtem ko njegov videz na za\xc4\x8dudenje vseh ostaja nespremenjen. Po dolgem \xc4\x8dasu ga obi\xc5\xa1\xc4\x8de zaskrbljeni Basil, da bi ga vpra\xc5\xa1al o resni\xc4\x8dnosti govoric, ki kro\xc5\xbeijo o njem. Dorian odpelje Basila na podstre\xc5\xa1je, kjer se ta zgrozi ob pogledu na portet in za\xc4\x8dne moliti za Dorianovo odre\xc5\xa1enje. Dorian slikarja zabode, nato pa izsiljuje svojega starega znanca Alana Campbella, da se znebi trupla. Alan se pozneje ubije._NEWLINE_Dorian se \xc4\x8dedalje bolj zateka k opiju. Pri nakupu droge naleti na Sybilinega brata Jamesa, ki ga prepozna po vzdevku Prince Charming. James se ho\xc4\x8de ma\xc5\xa1\xc4\x8devati, a ga Dorian prepri\xc4\x8da, da ni na\xc5\xa1el pravega, saj je on vendar \xc5\xa1e premlad. Ko James izve, da Dorian \xc5\xbee od nekdaj izgleda enako, mu za\xc4\x8dne slediti. To se kon\xc4\x8da med dru\xc5\xbeenjem na lovu, kjer Jamesa po nesre\xc4\x8di ustrelijo._NEWLINE_Dorian se odlo\xc4\x8di, da bo postal dober \xc4\x8dlovek. S tem namenom no\xc4\x8de prizadeti naivne Hetty Merton, ki se zaljubi vanj. Kljub temu portret, ki je zadnja sled njegove vesti, postaja \xc5\xa1e gr\xc5\xa1i, saj Dorianovih dejanj ne usmerja dobrota, ampak radovednost, kaj se bo zgodilo s sliko. Dorian v besu prebode portret z no\xc5\xbeem, ob tem pa slu\xc5\xbeabniki zasli\xc5\xa1ijo predirljiv krik. Pod sliko lepega mladeni\xc4\x8da najdejo truplo groznega \xc4\x8dloveka.\n_START_SECTION_\nKritike\n_START_PARAGRAPH_\nTakoj po izidu romana v literarni reviji so se zaradi o\xc4\x8ditnih aluzij na homoseksualnost pojavile ostre kritike, da je roman nemoralen. Wilde je zato za knji\xc5\xbeno izdajo romana, ki je iz\xc5\xa1la leto dni pozneje, spremenil nekatere dele, roman pa je tudi raz\xc5\xa1iril. Homoseksualnost je v knji\xc5\xbeni izdaji bolj subtilna, dodani lik Sybilinega brata pa poudarja dimenzijo dru\xc5\xbebenih razredov v viktorijanski Angliji.\n_START_SECTION_\nAluzije\n_START_PARAGRAPH_\nSlika Doriana Graya ima veliko aluzij (namigovanj) na homoseksualnost, ki sicer ni niti enkrat omenjena, ampak se pojavlja med vrsticami, kot podtekst. O\xc4\x8ditna je predvsem Basilova o\xc4\x8daranost nad Dorianovo lepoto, ko Henryju pove, da bi njegova umetnost brez Doriana izgubila vsakr\xc5\xa1en smisel. V revijalni razli\xc4\x8dici Basil primerja Doriana z Adonisom in Parisom ter pove, da je njegovo \xc5\xbeivljenje zaradi Doriana lep\xc5\xa1e. V tem kontekstu lahko razumemo tudi Basilove besede, da slike ne more razstaviti pred javnostjo, ker je vanjo dal preve\xc4\x8d sebe in ga zato preve\xc4\x8d razgalja._NEWLINE_Ko lord Henry pou\xc4\x8duje Doriana o \xc5\xbeivljenjskih resnicah, mu nihilisti\xc4\x8dno svetuje, da sku\xc5\xa1njave lahko uklonimo le tako, da se jim prepustimo, sicer na\xc5\xa1a du\xc5\xa1a zboli v hrepenenju po tem, kar smo si odrekli. Katerim moralno sprevr\xc5\xbeenim sku\xc5\xa1njavam se je Dorian vdajal in na kaj so se nana\xc5\xa1ale grozne govorice, ki so kro\xc5\xbeile o njem, ni konkretno omenjeno; seveda ne po pomoti. Tisto, kar ostaja neizre\xc4\x8deno (zgodovina homoseksualnosti je v glavnem zgodovina neizre\xc4\x8denega, ker je bila preganjana in tabu), \xc5\xa1e najbolj dolo\xc4\x8dno ubesedujejo Basilove besede, da dru\xc5\xbeenje z Dorianom ugonobi vsakega mladega mo\xc5\xa1kega; najprej ima z vsakim zelo tesen odnos, nato pa se po obdobju nerazdru\xc5\xbeljivosti odnos naenkrat kon\xc4\x8da, do tedaj ugledni mladeni\xc4\x8d pa postane socialni izlo\xc4\x8denec, ki po mo\xc5\xbenosti izgubi dru\xc5\xbeino in kariero._NEWLINE_Neizre\xc4\x8deno se pojavi tudi pri Dorianovem izsiljevanju Alana Campbella. Dorian Alanu zagrozi, da bo razposlal pismo, v katerem bo razkril nekaj stra\xc5\xa1nega o njem. Kaj v pismu je Alanu nagnalo strah v kosti, ne izvemo, znano pa je, da so Oscarju Wildu v obdobju pred obsodbo po\xc5\xa1iljali izsiljevalska pisma zaradi njegove istospolne usmerjenosti. Homoseksualnost je bila tedaj namre\xc4\x8d ne le dru\xc5\xbebeno obsojana, ampak tudi kazniva; Oscarja Wilda so zaradi tega dve leti zaprli v zapor._NEWLINE_Poleg homoseksualnosti je v romanu \xc5\xa1e precej drugih aluzij in medbesedilnosti. Na primer, trikotnik Dorian - Sybil - James spominja na Hamleta, Ofelijo in Laera, ki se ho\xc4\x8de Hamletu ma\xc5\xa1\xc4\x8devati za smrt svoje sestre po tem, ko je zaradi njega storila samomor.\n_START_SECTION_\nSlovenska prevoda\n_START_PARAGRAPH_\nPrvi slovenski prevod romana, ki ga je pripravil Stanko Vurnik, je izdala Zvezna tiskarna in knjigarna leta 1924. Najbolj raz\xc5\xa1irjeni slovenski prevod je leta 1965 za zbirko 100 romanov Cankarjeve zalo\xc5\xbebe ustvarila Rapa \xc5\xa0uklje.'